Urmareste Modifică dimensiunea fontului: Play

Bucureşti, 28 apr /Agerpres/ - Premierul Dacian Cioloş a declarat, joi, că preşedintele Klaus Iohannis nu are niciun amestec în deciziile legate de Opera Naţională Bucureşti (ONB), precizând totodată că nu are în vedere o carieră politică "în PNL sau în altă parte".



"L-am susţinut pe Vlad (Vlad Alexandrescu, ministrul demisionar al Culturii - n.r.) în toate demersurile reformiste şi când am avut ceva să-i reproşez am făcut-o direct şi nu public (aşa cum n-o s-o fac nici acum) pentru că îl respect. Din păcate (din păcate şi pentru mine, şi pentru el), au fost făcute greşeli de abordare în cazul de la Operă care ne-au adus în situaţia în care suntem. Eu ca prim-ministru trebuie să judec şi viziunea unui ministru, dar şi modul de acţiune pentru că ambele sunt instrumente la fel de importante (...) într-o astfel de demnitate", a scris Cioloş, într-un comentariu pe o pagină de Facebook.



În context, el a subliniat că preşedintele Klaus Iohannis nu are nicio legătură cu deciziile legate de cazul ONB.



"Preşedintele nu are niciun amestec în deciziile legate de acest caz. Şi nu, nu am în vedere o carieră politică în PNL sau în altă parte. Dar văd că pot s-o repet oricât aş dori pentru că unii scot această idee de la naftalină atunci când logica lor nu-i lasă să înţeleagă anumite decizii sau acţiuni ale mele. Se poate întâmpla să greşesc faţă de cei care au încredere în mine, dar nu o să-i mint niciodată. Niciodată", a adăugat Dacian Cioloş. AGERPRES/(AS - autor: Mădălina Cerban, editor: Mirela Bărbulescu)